 जिसलै तुगी अबोध अवस्था च, पैह्‌लें तेरी कठोर हिरदे आली मां ते भिरी पत्थर-दिल बब्ब छोड़ियै चली गे, उसलै तेरा कु’न स्हारा हा।  उसलै प्रकृति दा दिल बी पिर्घली गेआ होग !  ओह् बी तोबा-तोबा करी उट्ठी होग—जिसी अस जड़ प्रकृति आखने-आं, उसलै ओ बी रोई पेई होग।  उस बनै दे बेलां-बू’टे ते पक्खर-पैंछी बी करलाई उठे होङन।  किन्ने नृशंस हे तेरे मां-प्यो जिन्हें गी सिर्फ जिनसी भुक्ख ही।  ओह् पूरी होई ते तुगी सुट्टियै लांह्‌बे होई गे।  खैर, उसलै प्रकृति-देवी ने गै तुगी स्हारा दित्ता ते तुगी अपनी बच्ची बनाई लेआ।  कीजे तेरे सुंदर सन्हाकड़े रूप गी दिक्खियै, उसदा दिल पिर्घलेआ गै नेईं हा, पर ओह् अपने सौंदर्य च किश कमी दिक्खयै तुगा अपनाइयै, पूरा करना चांह्‌दी ही।  इंयां उन्न तुगी ‘गोद’ लेई लेआ ते तेरे प्रेम च सराबोर होई गेई ही।  एह् तेरा दूआ जन्म हा ते प्रकृति देवी तेरी पैह्‌ली धर्म मां ही।  उसलै तुम्मी मुँहैं च अपने पैरै दा ङूठा पाइयै उसदा समर्थन करी दित्ता होग।  उस्सै-लै कोल बगदी नदिया च कल्लोलां पांदे हंसे दे जोड़े सोचेआ—एह् कमले दा फुल धुप्पा च बी इन्ना कियां मुस्करा करदा ते साढ़े कोला दूर यनी नदिया चा निकलियै, बाह्‌र कियां चली गेआ?  भिरी केह् हा, ओह् डुआरो भरियै तेरे कोल आई ढुके।  पर, कोल आइयै उन्हें दिक्खेआ हा इक्क कोमलतम फुल्लै आंगूं मुस्कांदा सोह्‌ना ते सन्हाकड़ा ञ्याना, माह्‌नू दा ञ्याना।  ओह् बी बिंद नेईं हे झिजके।  ओह् होर कोल आई ढुके ते तेरे परसीने भरोचे दे पिंडे उप्पर अपने फं’गे, दी छांओं करियै, चबक्खै बे’ई गे हे।  तेरे धुप्पा च त्रैह्‌दे मुंहे च उन्हें पानी दियां बूंदां पाइयैं ते तुगी फलें दा रस बी पलाना शुरू करी दित्ता हा।  प्रकृति दे उन्हें दूतें अपनी सारी वत्सल-ममता कन्नै तुगी नुआह्‌ली दित्ता हा। 